62024TJ0174_RES
Cás T-174/24
Djchem Chemicals Poland S.A.agusThe Goodyear Tire & Rubber Company
v
an Coimisiún Eorpach
Breithiúnas na Cúirte Ginearálta (an Séú Dlísheomra) an 21 Eanáir 2026
(Comhshaol agus cosaint shláinte an duine – Rialachán (CE) Uimh. 1272/2008 – Aicmiú, lipéadú agus pacáistiú substaintí agus meascán áirithe – Rialachán Tarmligthe (AE) 2024/197 – Aicmiú agus lipéadú 1,4-beinséindé-aimín, N_N’-Ph measctha agus díorthaigh toilile – Critéir chun substaint a aicmiú in aicme ghuaise na tocsaineachta don atáirgeadh de Chatagóir 1B – Substaint il-chomhpháirte – Ábharthacht éifeachtaí díobhálacha ar dhaoine – Léamh-trasna – Earráidí follasacha measúnaithe – Cóir chomhionann – Comhréireacht – Cearta na cosanta)
Comhfhogasú reachtaíochta – Aicmiú, lipéadú agus pacáistiú substaintí agus meascán – Rialachán (CE) Uimh. 1272/2008 – Oiriúnú don dul chun cinn eolaíoch agus teicniúil – Aicmiú agus lipéadú comhchuibhithe na substainte 1,4-beinséindé-aimín, N_N’-Ph measctha agus díorthaigh toilile san aicme ghuaise tocsaineacht atáirgthe daonna – Cumhacht lánroghnach an Choimisiúin – Athbhreithniú breithiúnach – Raon feidhme – Teorainneacha
(Rialachán Uimh. 1272/2008 ó Pharlaimint na hEorpa agus ón gComhairle, arna leasú le Rialachán 2024/197)
(féach míreanna 24-29)
Comhfhogasú reachtaíochta – Aicmiú, lipéadú agus pacáistiú substaintí agus meascán – Rialachán (CE) Uimh. 1272/2008 – Oiriúnú don dul chun cinn eolaíoch agus teicniúil – Aicmiú agus lipéadú comhchuibhithe na substainte 1,4-beinséindé-aimín, N_N’-Ph measctha agus díorthaigh toilile san aicme ghuaise tocsaineacht atáirgthe daonna – Critéir – Earráidí follasacha measúnaithe agus sárú na gcritéar seo – Easpa
(Rialachán Uimh. 1272/2008 ó Pharlaimint na hEorpa agus ón gComhairle, arna leasú le Rialachán 2024/197, Iarscríbhinn I)
(féach míreanna 35-40, 42, 45, 50-52, 61-63, 65-68, 82, 85)
Comhfhogasú reachtaíochta – Aicmiú, lipéadú agus pacáistiú substaintí agus meascán – Rialachán (CE) Uimh. 1272/2008 – Oiriúnú don dul chun cinn eolaíoch agus teicniúil – Aicmiú agus lipéadú comhchuibhithe na substainte 1,4-beinséindé-aimín, N_N’-Ph measctha agus díorthaigh toilile san aicme ghuaise tocsaineacht atáirgthe daonna – Oibleagáid an cur chuige léamh-trasna a úsáid – Easpa
(Rialacháin Uimh. 1272/2008 ó Pharlaimint na hEorpa agus ón gComhairle, arna leasú le Rialachán 2024/197, Airteagal 9(3) agus Iarscríbhinn I, agus Uimh. 1907/2006, Iarscríbhinn XI)
(féach míreanna 70-75, 78-80)
Comhfhogasú reachtaíochta – Aicmiú, lipéadú agus pacáistiú substaintí agus meascán – Rialachán (CE) Uimh. 1272/2008 – Oiriúnú don dul chun cinn eolaíoch agus teicniúil – Aicmiú agus lipéadú comhchuibhithe na substainte 1,4-beinséindé-aimín, N_N’-Ph measctha agus díorthaigh toilile san aicme ghuaise tocsaineacht atáirgthe daonna – Prionsabal na córa comhionainne – Oibleagáid brath ar aicmiú agus lipéadú comhchuibhithe substaintí comhchosúla eile – Easpa
(Rialachán Uimh. 1272/2008 ó Pharlaimint na hEorpa agus ón gComhairle, arna leasú le Rialachán 2024/197, Teideal V)
(féach míreanna 98-101)
Comhfhogasú reachtaíochta – Aicmiú, lipéadú agus pacáistiú substaintí agus meascán – Rialachán (CE) Uimh. 1272/2008 – Oiriúnú don dul chun cinn eolaíoch agus teicniúil – Aicmiú agus lipéadú comhchuibhithe na substainte 1,4-beinséindé-aimín, N_N’-Ph measctha agus díorthaigh toilile san aicme ghuaise tocsaineacht atáirgthe daonna – Prionsabal na comhréireachta – Sárú ar an oibleagáid chun cothromaíocht a bhaint amach idir na cuspóirí atá á saothrú – Easpa – Oibleagáid anailís costais-sochair a dhéanamh – Easpa
(Rialachán Uimh. 1272/2008 ó Pharlaimint na hEorpa agus ón gComhairle, arna leasú le Rialachán 2024/197)
(féach míreanna 107-117, 119-121)
Comhfhogasú reachtaíochta – Aicmiú, lipéadú agus pacáistiú substaintí agus meascán – Rialachán (CE) Uimh. 1272/2008 – Oiriúnú don dul chun cinn eolaíoch agus teicniúil – Aicmiú agus lipéadú comhchuibhithe na substainte 1,4-beinséindé-aimín, N_N’-Ph measctha agus díorthaigh toilile san aicme ghuaise tocsaineacht atáirgthe daonna – Cearta na cosanta – Sárú ar an gceart chun éisteacht a fháil – Easpa
(an Chairt um Chearta Bunúsacha an Aontais Eorpaigh, Airteagal 41(2)(a); Rialachán Uimh. 1272/2008 ó Pharlaimint na hEorpa agus ón gComhairle, arna leasú le Rialachán 2024/197, Airteagal 37(4))
(féach míreanna 123-132)
Résumé
Agus an chaingean le haghaidh neamhniú á díbhe, scrúdaíonn an Chúirt Ghinearálta, den chéad uair, ceisteanna áirithe a bhaineann, ar an gcéad dul síos, le cur i bhfeidhm na gcritéar maidir le haicmiú comhchuibhithe agus lipéadú comhchuibhithe substainte, faoi Rialachán Uimh. 1272/2008 (
1
), san aicme ghuaise tocsaineachta atáirgthe de Chatagóir 1B, a chomhfhreagraíonn do shubstaintí dá bhfuil toimhde ann go bhfuil siad tocsaineach d’atáirgeadh an duine, lena gcuimsítear éifeachtaí díobhálacha ar fheidhm ghnéasach agus ar thorthúlacht fear fásta agus ban fásta agus éifeachtaí díobhálacha ar fhorbairt a sleachta. Ar an dara dul síos, sonraítear ann úsáid an mhodha léamh-trasna agus cur i bhfeidhm phrionsabal na comhréireachta ina leith sin.
Baineann an cás seo le haicmiú agus lipéadú comhchuibhithe na substainte 1,4-beinséin-dé-aimín, meascán de dhíorthaigh N, N’-feinil agus toilile (‘DAPD’), a úsáidtear in ábhair shintéiseacha, amhail polaiméirí nó táirgí rubair tionsclaíocha.
Is cuideachtaí iad na hiarratasóirí, Djchem Chemicals Poland S.A. agus Goodyear Tire & Rubber Company, atá corpraithe faoi dhlí na Polainne agus na Stát Aontaithe faoi seach a mhargaíonn agus a úsáideann DAPD agus táirgí ina bhfuil an tsubstaint sin.
I mí Feabhra 2021, chuir údarás inniúil (
2
) na Gearmáine togra faoi bhráid na Gníomhaireachta Eorpaí Ceimiceán (ECHA) maidir le haicmiú agus lipéadú comhchuibhithe DAPD le haghaidh, inter alia, aicme ghuaise na tocsaineachta don atáirgeadh, Catagóir 1B, leis an gcód ráitis guaise ‘H360FD’ (
3
) (D’fhéadfadh sé damáiste a dhéanamh do thorthúlacht. D’fhéadfadh sé damáiste a dhéanamh don fhéatas. Idir mí an Mhárta agus mí na Bealtaine 2021, chuir roinnt páirtithe leasmhara a mbarúlacha isteach maidir leis an togra sin maidir le haicmiú.
I mí na Samhna 2021, ghlac Coiste ECHA um Measúnú Riosca (‘ CMR’) tuairim, inar mhol sé DAPD a aicmiú, inter alia, in aicme ghuaise na tocsaineachta don atáirgeadh, Catagóir 1B, leis an gcód ráitis guaise ‘H360FD’ (
4
).
I mí Dheireadh Fómhair 2023, ar bhonn na tuairime sin, ghlac an Coimisiún Eorpach Rialachán Tarmligthe 2024/197 (
5
), lenar cuireadh DAPD le Cuid 3, Tábla 3, d’Iarscríbhinn VI a ghabhann le Rialachán Uimh. 1272/2008, le haicmiú agus lipéadú comhchuibhithe san in aicme ghuaise na tocsaineachta don atáirgeadh, Catagóir 1B, leis an gcód ráitis guaise ‘H360FD’ (‘an t-aicmiú atá faoi chonspóid’).
Thug na hiarratasóirí caingean ansin os comhair na Cúirte Ginearálta ag iarraidh Rialachán Tarmligthe 2024/197 a neamhniú, a mhéid a bhaineann le haicmiú agus lipéadú comhchuibhithe DAPD.
Measúnú na Cúirte Ginearálta
Ar an gcéad dul síos, diúltaíonn an Chúirt Ghinearálta do phléadáil na n-iarratasóirí toisc í a bheith gan bhunús lena líomhnaítear easpa fianaise shoiléir lena léirítear ábharthacht éifeachtaí díobhálacha DAPD do dhaoine, mainneachtain na tosca ábhartha uile a chur san áireamh agus neamhúsáid an mhodha léamh-trasna.
Tosaíonn an Chúirt Ghinearálta trína mheabhrú, i gcomhréir le Rialachán Uimh. 1272/2008, go bhfuil an t-aicmiú maidir le tocsaineacht atáirgthe roinnte i gcatagóirí, lena n-áirítear, go háirithe, Catagóir 1B, a chomhfhreagraíonn do shubstaintí dá bhfuil toimhde ann go bhfuil siad tocsaineach d’atáirgeadh an duine, agus Catagóir 2, a chomhfhreagraíonn do shubstaintí a bhfuil amhras ina leith go bhfuil siad toscaineach d’atáirgeadh an duine.
Ina dhiaidh sin, measann an Chúirt Ghinearálta, murab ionann agus an méid a mhaíonn na hiarratasóirí, nach n-éilíonn na critéir maidir le substaint a aicmiú mar shubstaint atá tocsaineach don atáirgeadh de Chatagóir 1B, a leagtar síos i Rialachán Uimh. 1272/2008, fianaise shoiléir ar ábharthacht na n-éifeachtaí díobhálacha a fheictear in ainmhithe do dhaoine. Os a choinne sin, ceanglaítear leis na critéir sin, go bunúsach, sonraí a bheith ann, go háirithe ó staidéir ar ainmhithe, lena léirítear go soiléir éifeacht dhíobhálach ar fheidhm ghnéasach agus ar thorthúlacht nó ar fhorbairt in ainmhithe, agus easpa éifeachtaí tocsaineacha eile. Nuair a fheictear éifeachtaí tocsaineacha eile, toimhdeofar go bhfuil substaint tocsaineach don atáirgeadh i ndaoine má tá sonraí ann a léiríonn nach meastar gur iarmhairt thánaisteach neamhshonrach ó na héifeachtaí tocsaineacha eile sin í an éifeacht thocsaineach ar atáirgeadh. Ina theannta sin, níor cheart aon fhaisnéis a bheith ann a chaithfeadh amhras ar ábharthacht na n-éifeachtaí díobhálacha ar dhaoine agus a d’fhéadfadh é a dhéanamh níos oiriúnaí substaint a aicmiú i gcatagóir na substaintí a bhfuil amhras ina leith go bhfuil siad tocsaineach d’atáirgeadh an duine (Catagóir 2).
Sa chás seo, d’aimsigh CMR éifeachtaí díobhálacha DAPD ar fheidhm ghnéasach agus ar thorthúlacht agus ar fhorbairt araon, ag brath ar shonraí ó staidéir ar ainmhithe a shainaithin sé. Mheas sé gur léirigh na staidéir sin éifeachtaí díobhálacha ar thorthúlacht na mban, chomh maith le héifeachtaí díobhálacha ar fhorbairt féatais, a measadh a bheith ábhartha do dhaoine. Go háirithe, dúirt sé nach raibh aon sonraí ar fáil faoin duine maidir le héifeachtaí díobhálacha ar fheidhm ghnéasach nó ar thorthúlacht tar éis nochtadh don tsubstaint sin agus nach raibh aon fhianaise ann nach raibh na héifeachtaí díobhálacha a breathnaíodh i staidéir ar ainmhithe ábhartha do dhaoine. Tagann an Chúirt Ghinearálta ar an gconclúid nár chaith argóint na n-iarratasóirí amhras ar inchreidteacht an mheasúnaithe sin ó CMR.
Maidir leis an maíomh nár chuir an Coimisiún na tosca ábhartha go léir san áireamh chun críocha an aicmithe atá faoi chonspóid, diúltaíonn an Chúirt Ghinearálta dó tar éis tagairt a dhéanamh do na critéir maidir le substaint a aicmiú mar shubstaint atá tocsaineach don atáirgeadh de Chatagóir 1B. Sa chomhthéacs sin, cuireann sí in iúl nach mór idirdhealú a dhéanamh idir measúnú guaise faoi Rialachán Uimh. 1272/2008 agus an measúnú riosca dá bhforáiltear le Rialachán Uimh. 1907/2006 agus nár cheart an measúnú sin ar na guaiseacha a bhaineann le hairíonna intreacha substaintí a theorannú i bhfianaise imthosca sonracha úsáide, agus go bhféadfar é a dhéanamh go bailí gan beann ar an áit ina n-úsáidtear an tsubstaint nó ar na leibhéil nochta a d’fhéadfadh a bheith ann don tsubstaint.
Maidir le mainneachtain an Choimisiúin an modh léamh-trasna a úsáid, tugann an Chúirt Ghinearálta dá haire go bhfágann an modh sin gur féidir airíonna spriocshubstainte a thuar, trí idirshuíomh, trí úsáid a bhaint as sonraí a bhaineann le substaint amháin nó níos mó sa ghrúpa céanna (
6
). Tá úsáid an mhodha sin faoi réir na gcoinníollacha dá dtagraítear i Rialachán Uimh. 1272/2008 agus níl sé éigeantach, in aon chás (
7
). Dá bhrí sin, fiú dá gcomhlíonfaí na coinníollacha chun an modh sin a úsáid, is amhlaidh fós nach raibh sé de cheangal ar an gCoimisiún é a úsáid, i bhfianaise na lánrogha leithne atá aige. Ina theannta sin, cé gur féidir an mheastóireacht ar shubstaintí atá cosúil go ceimiceach leis an tsubstaint atá faoi scrúdú a chur san áireamh maidir le haicmiú, go háirithe i gcás ina bhfuil faisnéis maidir leis an tsubstaint atá faoi scrúdú gann, cinneann an Chúirt Ghinearálta nárbh amhlaidh an cás anseo, a mhéid a bhí staidéir ar DAPD féin ann.
Ar an dara dul síos, diúltaíonn an Chúirt Ghinearálta don phléadáil lena líomhnaítear sárú ar phrionsabal na córa comhionainne. I ndáil leis sin, d’áitigh na hiarratasóirí go raibh aicmiú na substainte atá faoi chonspóid mar shubstaint a bhaineann le Catagóir 1B treallach agus gan údar, a mhéid atá an tsubstaint sin cosúil le substaintí eile, atá aicmithe mar shubstaintí tocsaineacha don atáirgeadh de Chatagóir 2. Measann an Chúirt, áfach, go bunúsach, go bhfuil an nós imeachta chun aicmiú agus lipéadú substaintí a chomhchuibhiú faoi Rialachán Uimh. 1272/2008 uathúil agus uathrialach agus, ar an mbonn sin, nach n-áirítear ann comparáid le haicmiú agus lipéadú substaintí eile i nósanna imeachta eile. Dá bhrí sin, ní bhaineann sé ach leis an tsubstaint is ábhar don nós imeachta um aicmiú agus lipéadú comhchuibhithe atá i gceist. Dá bhrí sin, ní féidir sárú ar phrionsabal na córa comhionainne a bheith mar thoradh ar aicmithe éagsúla substaintí eile a bhfuil cosúlachtaí líomhainte acu leis an tsubstaint atá faoi chonspóid.
Ar an tríú dul síos agus ar deireadh, diúltaíonn an Chúirt Ghinearálta don phléadáil lena líomhnaítear sárú ar phrionsabal na comhréireachta agus ar chearta na cosanta toisc í a bheith gan bhunús.
A mhéid a bhaineann le prionsabal na comhréireachta, tugann an Chúirt Ghinearálta dá haire gurb é is cuspóir do Rialachán Uimh. 1272/2008 ardleibhéal cosanta a áirithiú do shláinte an duine agus don chomhshaol agus saorghluaiseacht substaintí ceimiceacha, meascán ceimiceach agus earraí sonracha áirithe ar mhargadh an Aontais a áirithiú. Tugann sí dá haire, i gcomhthéacs an Rialacháin sin, nach féidir cuspóir na saorghluaiseachta a bhaint amach gan ardleibhéal cosanta do shláinte an duine agus don chomhshaol a áirithiú, rud a bhaintear amach, inter alia, trí aicmiú agus lipéadú comhchuibhithe substaintí chun na guaiseacha a bhaineann leo a shainaithint agus a chur in iúl. Thairis sin, níl toirmeasc ar shubstaintí a chomhlíonann forálacha an Rialacháin sin a chur ar an margadh i gceist le haicmiú comhchuibhithe agus lipéadú comhchuibhithe. Dá bhrí sin, measann an Chúirt Ghinearálta, sa chás seo, nach mór an t-aicmiú atá faoi chonspóid, a mhéid a ghlacann sé aicmiú agus lipéadú comhchuibhithe faoi Airteagal 37 de Rialachán Uimh. 1272/2008, chun an ghuais a bhaineann le tocsaineacht atáirgthe DAPD a shainaithint agus a chur in iúl, a mheas mar ionstraim chun cosaint sláinte a fheabhsú, rud nach gcuireann cosc, áfach, ar shaorghluaiseacht na substainte ar mhargadh an Aontais.
Thairis sin, maidir leis an easpa anailíse costais is tairbhe eacnamaíche ar a bhfuil na hiarratasóirí ag brath, tugann an Chúirt Ghinearálta faoi deara, go bunúsach, nach bhforáiltear d’anailís den sórt sin i gcomhthéacs an nós imeachta um chomhchuibhiú aicmiú agus lipéadú substaintí dá dtagraítear i dTeideal V de Rialachán Uimh. 1272/2008 agus, in aon chás, nach féidir le hanailís den sórt sin maolú ar na critéir maidir le haicmiú substaintí, a shainítear i Rialachán Uimh. 1272/2008.
Maidir leis an sárú líomhainte ar chearta na cosanta agus, go háirithe, ar an gceart chun éisteacht a fháil, meabhraíonn an Chúirt Ghinearálta, maidir le gníomhartha a bhfuil feidhm ghinearálta acu, nach gceanglaítear leis an bpróiseas lena dtarraingítear suas iad ná leis na gníomhartha sin féin, faoi phrionsabail ghinearálta dhlí an Aontais, amhail an ceart chun éisteacht a fháil, chun go rachfar i gcomhairle leo nó chun fainseis a fháil, rannpháirtíocht na ndaoine lena mbaineann. Ní hamhlaidh atá i gcás ina dtugtar ceart nós imeachta do dhuine dá ndéantar difear le foráil shainráite den chomhthéacs dlí lena rialaítear glacadh an ghnímh sin
Sonraíonn an Chúirt Ghinearálta go leagtar síos le Rialachán Tarmligthe 2024/197 bearta a bhfuil feidhm ghinearálta leo, lena n-áirítear an t-aicmiú atá faoi chonspóid. Sa chomhthéacs sin, is iad na cearta nós imeachta dá bhforáiltear go sainráite le Rialachán Uimh. 1272/2008 na cearta nós imeachta atá ag na hiarratasóirí sa nós imeachta um aicmiú agus lipéadú comhchuibhithe.
I ndáil leis sin, tugann an Chúirt Ghinearálta dá haire nach mór Airteagal 37(4) de Rialachán Uimh. 1272/2008, lena bhforáiltear go bhféadfar barúlacha a thíolacadh maidir leis an togra le haghaidh aicmiú agus lipéadú comhchuibhithe, a léiriú i bhfianaise sheoladh an nós imeachta chun aicmiú agus lipéadú substaintí a chomhchuibhiú, dá dtagraítear san Airteagal sin. Reáchtáiltear an nós imeachta sin i roinnt céimeanna, eadhon, ar an gcéad dul síos, togra maidir le haicmiú a chur isteach, ansin, tuairim ó CMR a ghlacadh ina ‘[d]tabharfar deis do na páirtithe barúlacha a nochtadh’, ansin, tarchur na tuairime sin agus na mbarúlacha uile chuig an gCoimisiún ag ECHA agus, ar deireadh, gníomh tarmligthe a ghlacadh ag an gCoimisiún, i gcás ina measann sé gurb iomchuí aicmiú agus lipéadú na substainte lena mbaineann a chomhchuibhiú.
Baineann an Chúirt Ghinearálta de thátal as sin go bhfuil sé beartaithe leis an gcomhairliúchán poiblí dá bhforáiltear in Airteagal 37(4) de Rialachán Uimh. 1272/2008 a chur ar chumas páirtithe leasmhara barúlacha a thabhairt ar an togra maidir le haicmiú agus, dá bhrí sin, b’fhéidir eilimintí a sholáthar nach luaitear sa togra sin, ionas go mbeidh CMR in ann na barúlacha agus na heilimintí a chuir na páirtithe leasmhara ar aghaidh le linn na céime sin a chur san áireamh ina thuairim. Os a choinne sin, ní dhéantar foráil san Airteagal sin maidir leis an bhféidearthacht do na páirtithe lena mbaineann barúlacha a chur isteach maidir le tuairim CMR.
Dá bhrí sin, tugann an Chúirt Ghinearálta faoi deara, sa chás seo, go raibh sé de cheart ag na hiarratasóirí barúil a thabhairt ar an togra le haghaidh aicmiú agus lipéadú comhchuibhithe agus éisteacht a fháil ina leith sin os comhair CMR, rud a bhí amhlaidh, agus gur chuir CMR a mbarúlacha san áireamh.
Sna himthosca sin, cinneann an Chúirt Ghinearálta nach raibh ceart éisteachta ag na hiarratasóirí maidir le Tuairim CMR.
(
1
)	Rialachán (CE) Uimh. 1272/2008 ó Pharlaimint na hEorpa agus ón gComhairle an 16 Nollaig 2008 maidir le haicmiú, lipéadú agus pacáistiú substaintí agus meascán, lena leasaítear agus lena n-aisghairtear Treoracha 67/548/CEE agus 1999/45/CE, agus lena leasaítear Rialachán (CE) Uimh. 1907/2006 (IO 2008 L 353, lch. 1).
(
2
)	Is é sin, Bundesstelle für Chemikalian (an Oifig Ceimiceán na Cónaidhme, an Ghearmáin) den Bundesanstalt für Arbeitsschutz und Arbeitsmedizin (an Institiúid Chónaidhme um Shábháilteacht agus Sláinte ag an Obair, an Ghearmáin).
(
3
)	Togra maidir le haicmiú comhchuibhithe agus lipéadú comhchuibhithe arna chur isteach i gcomhréir le hAirteagal 37(1) de Rialachán Uimh. 1272/2008.
(
4
)	I gcomhréir le hAirteagal 37(4) de Rialachán Uimh. 1272/2008.
(
5
)	Rialachán Tarmligthe (AE) 2024/197 ón gCoimisiún an 19 Deireadh Fómhair 2023 lena leasaítear Rialachán (CE) Uimh. 1272/2008 a mhéid a bhaineann le haicmiú agus lipéadú comhchuibhithe substaintí áirithe (IO L, 2024/197).
(
6
)	Pointe 1.5 d’Iarscríbhinn XI a ghabhann le Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH), lena mbunaítear Gníomhaireacht Eorpach Ceimiceán, lena leasaítear Treoir 1999/45/CE agus lena n-aisghairtear Rialachán (CEE) Uimh. 793/93 ón gComhairle agus Rialachán (CE) Uimh. 1488/94 ón gCoimisiún chomh maith le Treoir 76/769/CEE ón gComhairle agus Treoracha 91/155/CEE, 93/67/CEE, 93/105/CE agus 2000/21/CE ón gCoimisiún (IO 2006 L 396, lch. 1).
(
7
)	Mar is léir ó phointe 3.7.2.3.1 d’Iarscríbhinn I a ghabhann le Rialachán Uimh. 1272/2008.